L-informazzjoni dwar kumpaniji li ġew maqtugħa mir-reġistru tal-kumpaniji għandha terġa' tkun aċċessibbli onlajn Il-Partit Nazzjonalista jqis id-deċiżjoni li l-informazzjoni dwar kumpaniji li ġew maqtugħa mirreġistru tal-kumpaniji ma tibqax aċċessibbli onlajn mill-Malta Business Registry bħala waħda li tmur kontra t-trasparenza u l-governanza tajba u tkompli tagħmel ħsara lir-reputazzjoni ta' pajjiżna. Fiċ-ċirkostanzi li għaddej minnhom pajjiżna, huwa kruċjali l-awtoritajiet ta' pajjiżna ma jieħdux deċiżjonijiet li jagħtu l-impressjoni li Malta saret ġurisdizzjoni sigrieta li tiġbed lejha negozji u persuni li għandhom x'jaħbu. Filwaqt li huwa tajjeb li l-Malta Business Registry tnaddaf ir-reġistru tal-kumpanija minn dawk il-kumpaniji li m'għadhomx attivi, madankollu dan m'għandux isir b'detriment għall-obbligu tat-trasparenza u l-aċċessibilità talinformazzjoni. L-informazzjoni dwar kumpaniji li ġew maqtugħa mir-reġistru tal-kumpaniji fost oħrajn isservi sabiex tiġi żgurata t-trasparenza fit-twaqqif u l-amministrazzjoni ta' kumpaniji kif ukoll tintuża biex entitajiet u persuni nvoluti fin-negozju u fl-infurzar tal-liġi jieħdu deċiżjonijiet b'mod infurmat. It-tneħħija ta' din l-informazzjoni hija xkiel kbir għall-ġurnalisti li għandhom rwol importanti x'jaqdu fit-tfittxija tal-verità u l-kxif tal-abbużi. Dan kollu jista' jsir filwaqt li tiġi mħarsa informazzjoni ta' natura personali u jiġi żgurat li r-reġistru tal-kumpaniji jibqa' b'mod kontinwu jiġi mnaddaf minn kumpaniji li m'għadhomx attivi. F'dan ir-rigward pajjiżna għandu jħares lejn u jibni fuq prattiċi tajba fosthom dawk li qed jadotta r-reġistru talkumpaniji tar-Renju Unit (UK Companies House). Il-Partit Nazzjonalista jistenna li l-Ministru Silvio Schembri jagħti direttiva ċara lill-Malta Business Registry sabiex bħala Aġenzija tal-Gvern b'mod immedjat treġġa lura d-deċiżjoni li ħadet u tiżgura li l-informazzjoni kollha dwar kumpaniji li ġew maqtugħa mir-reġistru talkumpaniji terġa' tkun aċċessibbli online fl-iqsar żmien possibbli. Kelliem tal-Oppożizzjoni għall-Governanza Tajba, Tisħiħ tad-Demokrazija, għaċ-Ċittadinanza u r-Riforma tas-Servizz Pubbliku Kelliem tal-Oppożizzjoni għall-Finanzi Kelliem tal-Oppożizzjoni għall-Ekonomija Kelliema tal-Oppożizzjoni għall-Investiment Ekonomiku u Negozji Żgħar, s-Servizzi Finanzjarji u l-Aċċessibbiltà għall-Fondi u Budget Ewropej